Virallinen lehti nro C 249 , 25/09/1995 s. 0207



A4-0165/95 Päätöslauselma komission vuoden 1994 vuosittaisesta kertomuksesta eläinkokeille vaihtoehtoisten menetelmien kehittämisestä, validoimisesta ja lainsäädännöllisestä hyväksymisestä Euroopan parlamentti, joka - ottaa huomioon komission 15. joulukuuta 1994 antaman vuoden 1994 vuosittaisen kertomuksen eläinkokeille vaihtoehtoisten menetelmien kehittämisestä, validoimisesta ja lainsäädännöllisestä hyväksymisestä (KOM(94)0606 - C4-0115/95), - ottaa huomioon 21. huhtikuuta 1993 toisessa käsittelyssä tekemänsä päätöksen ((EYVL C 150, 31.5.1993, s. 123)) neuvoston hyväksymästä yhteisestä kannasta jäsenvaltioiden kosmeettisia tuotteita koskevan lainsäädännön lähentämisestä annetun direktiivin 76/768/ETY muuttamisesta kuudennen kerran annetun direktiivin hyväksymiseksi (C3-0010/93 - SYN307), - ottaa huomioon 14 päivänä kesäkuuta 1993 annetun neuvoston direktiivin 93/35/ETY jäsenvaltioiden kosmeettisia tuotteita koskevan lainsäädännön lähentämisestä annetun direktiivin 76/768/ETY muuttamisesta kuudennen kerran ((EYVL L 151, 23.6.1993, s. 32)), - ottaa huomion ympäristö-, terveys- ja kuluttajansuojavaliokunnan mietinnön (A4-0165/95), 1. Pahoittelee sitä, että kaksi vuotta direktiivin 93/35/ETY hyväksymisen jälkeen komissio ei kykene esittämään yksityiskohtaista tutkimusta kosmeettisten tuotteiden valmistamiseksi suoritettujen eläinkokeiden laajuudesta ja tarkoituksesta Euroopan unionissa; 2. Tuomitsee sen, että on saavutettu niin vähän edistystä eläinkokeiden korvaamisessa vaihtoehtoisilla menetelmillä, mikä asettaa kyseenalaiseksi direktiivissä 93/35/ETY eläinkokeiden kieltämiselle asetetun määräajan (1. tammikuuta 1998); 3. Toistaa halukkuutensa kieltää eläinkokeet 1. päivästä tammikuuta 1998; 4. Pyytää komissiota: a) valmistamaan yksityiskohtaisen tilastollisen analyysin kaikissa jäsenvaltioissa eläimille kosmeettisten aineiden valmistamiseksi suoritetuista kokeista vuosina 1991 - 1993; b) välittömästi arvioimaan uudelleen nykyisen tulkintansa 4 artiklasta ja vahvistamaan, että lopullisilla tuotteilla suoritetut kokeet kuuluvat direktiivin alaan; c) neuvottelemaan pikaisesti toimivaltaisten kansallisten viranomaisten kanssa tavoista tutkia tarkemmin kosmeettisten aineiden valmistamiseksi suoritettavia kokeita ennen lupien myöntämistä, mukaan lukien kriittinen arviointi niiden tarpeellisuudesta ja tuskallisuudesta ja käytettyjen eläinten lukumäärästä; d) laatimaan keinoja, joiden avulla kaikkia EU:n alueella eläinkokeita suorittavia yrityksiä ja laitoksia vaaditaan aktiivisesti osallistumaan kehittämistä ja validoimista koskeviin tutkimuksiin, suorittamaan rinnakkaisia koeputkikokeita eläinkokeita suoritettaessa ja tarjoamaan tarkoituksenmukaista tietoa käytettäväksi EU:n tietojärjestelmissä; e) aloittamaan neuvottelut OECD:n kanssa vaihtoehtoisten menetelmien aikaisen hyväksymisen helpottamiseksi kokeiden niillä alueilla, joita kuvataan «lupaaviksi»; f) yhteistyössä jäsenvaltioiden ja teollisuuden kanssa aloittamaan ja rahoittamaan tarkoituksenmukaisia tutkimuksia vaihtoehtoisten menetelmien kehittämisen edistämiseksi alueilla, joilla kosmetiikkakokeita suoritetaan lukumääräisesti eniten, esim. kosketusherkistys, akuutti/puolikrooninen/krooninen myrkyllisyys; 5. Kehottaa puhemiestään välittämään tämän päätöslauselman neuvostolle ja komissiolle.